
        
            
                
            
        


	 

 

Terwyl daar nog ’n vandag is …

 

 

 

 

Annemarie le Roux

 

 

 

[image: Image]

 

 


Naledi, Gansbaai 7220

 

Eerste uitgawe © Naledi 2025 

www.naledi.co.za 

 

Teks © Annemarie le Roux

 

Alle regte voorbehou

 

Geen gedeelte van hierdie werk mag sonder die skriftelike verlof van die uitgewer gereproduseer of in enige ontsluitingstelsel bewaar of weergegee word, hetsy elektronies of meganies, deur fotokopiëring, die maak van opnames of andersins nie.

 

Indien beplan word om enige gedeelte van hierdie werk vir opleidingsdoeleindes te gebruik, moet vooraf toestemming van die uitgewer verkry word.

“We are here to serve; therefore, one must be patient, especially to the very old and the very young and to those whose minds have left to wander.”
Anoniem

Voorwoord 

Depressie en demensie is twee “groot siektes”: albei verander die lewe van die persoon wat daaraan ly, asook die lewens van die geliefdes en versorgers in die pasiënt se dampkring, grootliks en onherroeplik. Beide is chroniese siektes wat in die meeste gevalle ’n onwelkome reisgenoot word vir die res van die pasiënt en sy/haar mense se lewe. Ten spyte van die vordering wat oor dekades gemaak is in die behandeling van hierdie toestande, gaan psigiatriese siektes in die algemeen – en hierdie twee spesifiek – steeds gebuk onder die las van gebrek aan kennis, vooroordele, wanbegrip, uitputting en swak befondsing deur die staat en mediese fondse. Wanneer die twee saam voorkom, is die las vir almal soveel swaarder. Ervaring oor dekades van pasiëntesorg bevestig dat psigoopvoeding (die verskaffing van wetenskaplik korrekte inligting oor psigiatriese toestande) meer effektief is as dit op eweknie-vlak (“peer-to-peer”) gedoen word, eerder as net van dokter na pasiënt. ’n Mens aanvaar makliker inligting van iemand wat self jou diagnose geleef/beleef het, as van ’n vakkundige agter ’n lessenaar. En nog meer so as dit ’n komplekse sameloop van meer as een toestand is. Daarom is Annemarie le Roux se boek oor die “twee d’s” so ’n welkome toevoeging tot ons bronnelys om pasiënte en versorgers na te verwys. Dit belig van die aspekte wat ons nie altyd in ’n spreekkamer kan aanspreek nie, en waarheen jy keer op keer kan terugkeer om weer bevestiging en gerusstelling te kry. Die boek is met deernis en insig geskryf deur iemand wat taalvaardig is en moeite gedoen het om die korrekte inligting bymekaar te sit. Dit maak dit werklik spesiaal. 

Dr. Piet Oosthuizen, praktiserende psigiater.

 


 ’n Woord vooraf 

 

Dit is nou twee-en-twintig jaar sedert ek besef het dat daar “fout is met my kop”. Ek onthou dit so goed omdat my psigiater, dr. Irma Verster van Denmar, Pretoria, ’n breinskandering vir my gereël het. Iets het egter voorgeval en dit het deur die mat geval. Met ons verhuising Strand toe het sy my na dr. Piet Oosthuizen, wat as psigiater in Durbanville praktiseer, en deeltyds verbonde is aan die Universiteit Stellenbosch, verwys. Ja, ek het maar altyd ’n psigiater gehad, omdat ek aan chroniese depressie ly. Ek beskou dit as ’n bestiering dat ek juis by hom uitgekom het, siende dat hy een van die min outoriteite op die gebied van demensie is. Hy het my gehospitaliseer en ’n breinskandering laat doen, en ek is toe gediagnoseer met breinkrimping. As ek nie self hierdie moeilike pad met demensie begin loop het nie, sou Terwyl daar nog ’n vandag is nooit geskryf gewees het nie. In dié sin is dit ’n duur boek. 

Izak de Villiers het op ’n keer vir my gesê dat skrywers hulle dikwels kaal uittrek voor die wêreld. As dit waar is van skryf oor die algemeen, is dit in die besonder waar van dié boek. Alhoewel die stigma wat nog altyd aan siektes van die brein gekleef het stadig besig is om te verander, beskou baie mense dit steeds as ’n skande as daar iets met jou “kop” verkeerd is. Ek wil nie hê dat dié boek vir my uitgebreide gesin ’n verleentheid moet wees nie. Tog skryf ek dit omdat ek werklik glo die Here wil hê dat ek dit skryf. As daar slegs een persoon is wat uit my ervaring kan leer, was die blootstelling die moeite werd.

Ek wil nie voorgee dat ek so ’n wye onderwerp soos depressie en demensie volledig dek nie. Ek probeer ook om nie te veralgemeen nie. Soveel verskillende oorsake as wat daar vir demensie en depressie is, soveel verskillende soorte is daar. Om die eerlike waarheid te sê, albei hierdie terme is sambreelterme wat pa staan vir ’n veelheid van depressies en demensies; in laasgenoemde se geval, meer as ’n honderd! Daarby worstel elke depressie- en demensielyer natuurlik op sy eie unieke wyse met sy probleem. 

Die gevaar van ’n siek geestelike ontkleedans om die leser te vermaak, is by die skryf van ’n boek soos hierdie, vanselfsprekend altyd daar. Ek het dié versoeking probeer weerstaan. 


Bedankings

 

My hartlike dank gaan hiermee aan:

 

*Dr. Piet, vir jou aanmoediging om die boek te skryf: Jou positiewe kommentaar telkens nadat jy ’n hoofstuk gelees het, het my aangespoor om nie moed op te gee nie. Ek het ondervind dat hoe verder ek met die boek gevorder het, hoe meer moes ek met die simptome van die sg. Groot Vergeetsiekte rekening hou. Dan het ’n mens iemand soos jy bitter nodig. Jy het in my bly glo.

 

*Willemien Brummer, wat bereid was om saam met kenners ’n gids saam te stel om ons eerste vrae te beantwoord, soos: wat is demensie; kan jy iets daaraan doen; hoe word dit gediagnoseer? Sonder hierdie gids, Willemien, sou ek baie moeilik aan hierdie boek geskryf het. Ek wil ook dankie sê dat jy bereid was om hierdie gids vir ons almal op die internet toeganklik te maak.

 

*Elise Nel, vir jou roerende vertelling van ’n lewe saam met ’n eens begaafde man wat met Alzheimer se siekte gediagnoseer word en dat jy ons saamneem op die raaiselpad waarop jy hom tot sy dood begelei het. Die HAT definieer patos as ’n eienskap of krag van ’n kunswerk, woorde of ’n ervaring wat gevoelens van jammerte, simpatie, teerheid en weemoed wek. Jou boek gee gestalte daaraan. Ek het baie daarvan gebruik gemaak.

 

*Sias Bolton vir jou hulp met die rekenaar, tydig en ontydig. Jou woorde wanneer jy telkens om die deur loer, en sê: “Dis vir my so lekker om iemand te help!” was vir my ’n riem onder die hart.

 

*My man, Johan. Jy bly steeds my wederhelfte en beterhelfte wat saam met my die twee d’s – depressie en demensie – aandurf. Ek het net een woord vir jou: Dankie! Ons kinders sê dikwels: “Pa moet baie lief wees vir Ma om darem hierdie moeilike pad so geduldig saam met haar te loop.” 

 

“Ja”, beaam een van hulle skertsend, “en dan is daar nog al haar geite ook.”

 

My oudste dogter stuur vanoggend vir my ’n stempos: “’n Mens groei nie noodwendig as gevolg van moeilike tye nie, maar tydens geëvalueerde moeilike tye. Mense kan deur moeilike tye gaan sonder om enige groei te beleef. Dit gebeur eers as jy op ’n afstand gaan staan en dit wat met jou gebeur, interpreteer en evalueer. Ten slotte moet jy jouself dan afvra: Wat wil die Here hiermee vir my sê?”

 

Ek is drie jaar gelede met “Major Neurocognitive Disorder due to Bipolar depression” gediagnoseer. 

Daarom was dit vir my moeilik om die boek te skryf.

 


1 DEPRESSIE

1.1 Ek, ellendige mens

“Ek, ellendige mens! Wie sal my van hierdie doodsbestaan verlos?” (Rom. 7:24)

Daardie Maandag, toe ek my kom kry, sit ek by ’n deurmekaar laai vol stukkende sykouse. Die vorige Vrydag was ek nog dosent. Ek het modules uitgewerk, bylaes oor die Neo-Marxisme geskryf en lesings gegee. Met ’n prestigetoekenning van die RGN het ek voltyds aan my doktorale proefskrif gewerk. 

Skielik was ek niemand. Ek het my identiteit, my werk en myself verloor. Die bondel kouse is nou my voorland. Te besig met my studies, klasgee, toetse nasien en tussenin kinders grootmaak, het ek nooit tyd gehad om kouse te sorteer nie. Ook nie om die stukkendes weg te gooi nie; net altyd nuwes gekoop, en so het die bondel kouse gegroei. En in die kombuis het ’n klomp slordige kombuiskaste en twee enorme vrieskaste wat meer as ’n jaar laas ontvries is, op my gewag.

Nou het ek nie meer ’n verskoning gehad nie. As beroepsvrou het ek misluk. Nou moes ek ’n goeie huisvrou word. Huis aan die kant maak en sleurwerk is my voorland. Die huishulp het maar bolangs gewerk en baie afgeskeep. Die vrou van die huis het mos nooit gekyk nie. Solank sy maar net by die boeke kon sit!

Toe begin ek myself straf: Ek begin om ’n behae daarin te skep om myself te treiter met al die sleurwerk van ’n huishouding wat oor die jare afgeskeep is. Take waarvan ek niks hou nie het opgehoop. Ek pak ’n tas vol met die kinders se klere wat herstel moet word. Dit is April en hulle wintersklere moet in orde kom. Ek sit die tas – ’n groot tas – in die werkskamer en snags as ek nie kan slaap nie, martel ek myself deur soom ná soom uit te haal en nuwe some met die hand in te sit.

Terwyl ek met hierdie sieldodende taak besig was, staan my gedagtes nie een oomblik stil nie. Die gebeure van die afgelope paar maande draai om en om in my kop. Waar het dinge begin skeef loop? Was dit toe erkenning by die werk vir my belangriker begin word het as my rol by die huis? As ek maar net nie die verhandeling óók nog aangepak het nie! As dit net nie vir die nuwe modulestelsel was nie! As ek net weer kan konsentreer! As … As … As … Al in die rondte, soos ’n bees wat sy kos oor en oor herkou. 

Ek het myself verdrink in selfbejammering. 

Gedurende daardie slapelose nagte het ek myself verwyt; oor en oor vir myself gesê: Jy het as beroepsvrou misluk. En hoe meer ek in my verwaarloosde huis rondgekyk het, des te meer moes ek erken: Jy het ook as huisvrou misluk. 

Dit neem my toe nie lank om by die volgende logiese gevolgtrekking uit te kom nie: Jý is ’n mislukking. 

Wanneer ek in daardie tyd na iets in die naaldwerkkas gesoek het, het ek op heelwat onvoltooide kledingstukke afgekom – halfvoltooide borduurwerk, halfklaar laslapwerk, halfklaar rokkies vir die drie dogters




























1.2 Die depressielyer en sy gesin









































1.4 Wees genadig met jouself

